Աննա Կրամլինգ

**Աննա Յոլանդա Կրամլինգ Բելոն** (, ), իսպանացի շախմատիստ, ՖԻԴԵ-ի կանանց վարպետ։ Նրա ՖԻԴԵ-ի ամենաբարձր վարկանիշը կազմել է 2175՝  2018 թվականի մարտին։ Կրամլինգը ներկայացրել է Շվեդիան 2016 և 2022 թվականների Շախմատի օլիմպիադաներում, ինչպես նաև Եվրոպայի թիմային շախմատի երկու առաջնություններում։

Կրամլինգը մեծացել է շախմատիստների ընտանիքում: Նրա մայրը շվեդ գրոսմայստեր  Պիա Կրամլինգն է, իսկ հայրը՝ իսպանացի գրոսմայստեր Խուան Մանուել Բելոն Լոպեսը: Նա սկսել է շախմատ խաղալ երեք տարեկանից՝ Իսպանիայում։ Տասնմեկ տարեկանում ընտանիքի հետ տեղափոխվել է Շվեդիա և դրանից կարճ ժամանակ անց փոխել է իր շախմատային ֆեդերացիան՝ Իսպանիայից անցնելով Շվեդիայի ֆեդերացիա։ 2015 թվականից մինչև 2019 թվականը մասնակցել է Եվրոպայի պատանեկան, աշխարհի կադետների, աշխարհի պատանեկան և աշխարհի երիտասարդական շախմատի առաջնություններին՝ տարբեր տարիքային խմբերում։ Միջազգային թիմային մրցումներում Շվեդիան ներկայացնելիս նա խաղացել է նույն թիմում իր մոր հետ, մինչդեռ հայրը հանդես է եկել որպես թիմի ավագ։

Կրամլինգը Կանանց ՖԻԴԵ-ի վարպետի կոչումանն արժանացել է 2018 թվականին՝ 15 տարեկանում, նույն տարում, երբ հասել է իր ամենաբարձր վարկանիշին։ 2018 թվականին նա հաղթել է իսպանացի միջազգային վարպետ Ռենիեր Կաստելյանոս Ռոդրիգեսին, որի ՖԻԴԵ-ի վարկանիշն այդ ժամանակ եղել է 2498։

Կրամլինգը շախմատային YouTube-բլոգեր և Twitch հոսթինգ է, նա սկսել է ուղիղ եթերներ վարել 2020 թվականի սկզբին՝ կենտրոնանալով շախմատային բովանդակության վրա։ Նրա մայրը և հայրը ժամանակ առ ժամանակ հանդես են գալիս որպես հյուրեր նրա ալիքում։ Մոտ մեկ տարի անց Կրամլինգը պայմանագիր է կնքել «Panda» սպորտային կազմակերպության հետ՝ դառնալով նրանց առաջին շախմատային հեռարձակողը։

## Կենսագրություն
Աննա Կրամլինգը ծնվել է 2002 թվականի ապրիլի 30-ին Իսպանիայի Մալագա քաղաքում՝ Պիա Կրամլինգի և Խուան Մանուել Բելոն Լոպեսի ընտանիքում։ Նրա մայրը Շվեդիայից է, իսկ հայրը՝ Իսպանիայից։  Նրա ծնողները շախմատիստներ են և կրում են գրոսմայստերի  կոչում։ Նրա մայրը 1984 թվականին ՖԻԴԵ-ի վարկանիշով կանանց շրջանում զբաղեցրել է աշխարհի առաջին հորիզոնականը և 1992 թվականին դարձել է հինգերորդ կինը պատմության մեջ, որը ստացել է գրոսմայստերի կոչում։ Նրա հայրը Իսպանիայի հնգակի չեմպիոն է։

Աննա Կրամլինգը շախմատ խաղալ սկսել է երեք տարեկանից: Նրա մանկության ընթացքում ծնողներն ակտիվորեն մասնակցել են շախմատային մրցումների։ Նրա միակ մշտական խնամակալը եղել է մորական պապը։ Կրամլինգը և նրա ծնողներն Իսպանիայում ապրել են մինչև նրա տասնմեկ տարեկանը, որից հետո տեղափոխվել են Շվեդիա։ 2014 թվականին Կրամլինգը փոխել է շախմատային ֆեդերացիան՝ Իսպանիայից անցնելով Շվեդիա;  Մինչ այդ Իսպանիայի  դրոշի ներքո մասնակցել է ընդամենը մի քանի մրցաշարերի։ Նրա հայրը նույն քայլն է կատարել ավելի ուշ՝ 2017 թվականին։

## Շախմատային կարիերա
Աննա Կրամլինգն իր առաջին ՖԻԴԵ-ի վարկանիշը ստացել է 2013 թվականի փետրվարին՝ 10 տարեկանում։ Նա մեկնարկել է 1519 վարկանիշով՝ մասնակցելով Ջիբրալթարի շախմատային փառատոնի «Amateur A» մրցաշարին։ Վարկանիշ ունեցող մրցակիցների դեմ անցկացրած չորս պարտիաներից նա հաղթել է մեկում՝ անգլիացի շախմատիստ Ռեյմոնդ Քիրսլիին, որի վարկանիշը եղել է 1772։ Հաջորդ տարի՝ 2014 թվականին, Կրամլինգը նույն «Amateur A» մրցաշարում շահել է կանանց մրցանակը։ Այս մրցանակը լայն արձագանք է գտել մամուլում։ Այդ ելույթը նաև նպաստել է, որ նրա վարկանիշը հասնի 1600-ի։

2015 թվականի սկզբին, 12 տարեկանում, Կրամլինգը գրանցել է վարկանիշի կտրուկ աճ՝ երկու ամսվա ընթացքում չորս մրցաշարերում հավաքելով ավելի քան 300 վարկանիշային միավոր՝ գերազանցելով 1900-ի շեմը։

Այդ մրցաշարերի թվում են եղել Ստոկհոլմում անցկացվող  մինչև 1800 վարկանիշով մրցաշարը (Նոր տարվա օրերին), ինչպես նաև Ջիբրալթարի «Amateur A» և «Amateur B» մրցաշարերը։ 2015 թվականի ավարտին նա մասնակցել է Հունաստանի Պորտո Կարաս քաղաքում անցկացված Աշխարհի կադետների շախմատի առաջնությանը՝ աղջիկների մինչև 14 տարեկանի բաժնում։ 125 մասնակիցների միջև նա զբաղեցրել է 54-րդ տեղը՝ հավաքելով 11 հնարավորից 6 միավոր։ Կրամլինգը առաջին անգամ 2000 վարկանիշի սահմանը հատել է 2016 թվականի հունիսին՝ 14 տարեկանում, Ստոկհոլմում անցկացված «Hasselbacken Chess Open» մրցաշարից հետո։ Այդ մրցաշարում նրա լավագույն հաղթանակը եղել է շվեդ շախմատիստ Միքայել Բաքմանի նկատմամբ, որի վարկանիշը եղել է 2161։

2016 թվականի սեպտեմբերին 14-ամյա Կրամլինգը ներկայացրել է Շվեդիան 2016 թվականի շախմատի օլիմպիադայում, որը տեղի ունեցել Բաքվում, դառնալով Շվեդիայի պատմության մեջ օլիմպիադայի ամենաերիտասարդ կին մասնակիցը։ Այդ ռեկորդը նախկինում պատկանել է նրա մորը և Սիվ Բենգտսոնին։ Օլիմպիադային մասնակցել է նաև նրա մայրը, իսկ Աննայի հայրը հանդես է եկել որպես թիմի ավագ։ Կրամլինգը մասնակցել է 11 փուլերից 7-ին և նրա մասնակցությամբ Շվեդիայի հավաքականը զբաղեցրել է 23-րդ տեղը՝ 134 թիմերի մեջ։ 2017 թվականի սկզբին Կրամլինգը մասնակցել է Ջիբրալթարի «Masters» մրցաշարին, որտեղ նա ոչ-ոքի է ավարտել պարտիան իր հոր դեմ։ Տարվա վերջում նա մասնակցել է ինչպես Եվրոպայի պատանեկան շախմատի առաջնությանը (աղջիկների մինչև 16), այնպես էլ Աշխարհի երիտասարդական շախմատի առաջնությանը (մինչև 20 տարեկան աղջիկների միջև)։ Երկու մրցաշարերում էլ նա հաջող է հանդես եկել՝ առաջինում ավելացնելով 17, իսկ երկրորդում՝ 31 վարկանիշային միավոր։ Եվրոպայի առաջնությունում նա զբաղեցրել է 35-րդ տեղը 75 մասնակիցներից, իսկ աշխարհի առաջնությունում՝ 61-րդ տեղը 89 մասնակիցներից։

2018 թվականին Կրամլինգը ստացել է Կանանց ՖԻԴԵ-ի վարպետի (WFM) կոչումը։ Նույն տարվա սկզբին նա վարկանիշին ավելացրել է ևս մոտ 200 միավոր՝ չորս մրցաշարերում հաջող ելույթների շնորհիվ և հասել իր կարիերայի լավագույն՝ 2175 վարկանիշին։ Ջիբրալթարի «Challenger B» մրցաշարում նա հավասար արդյունք է գրանցել՝ խաղալով միջինում 2151 վարկանիշ ունեցող մրցակիցների դեմ, իսկ Շվեդիայում անցկացված «Elite Hotels Open» մրցաշարում նա հավաքել է կատարյալ արդյունք՝ 4 հաղթանակ 4 պարտիայից, այդ ընթացքում հաղթելով մոտ 2200 վարկանիշ ունեցող երկու շախմատիստների։ 2018 թվականի հուլիսին Իսպանիայում անցկացված «Open Internacional Villa de Benasque » մրցաշարում Կրամլինգը կրկին հաղթել է իսպանացի միջազգային վարպետ Ռենիեր Կաստելյանոս Ռոդրիգեսին, որի վարկանիշը եղել է 2498։ Տարվա վերջում նա մասնակցել է ինչպես Աշխարհի երիտասարդական առաջնությանը (աղջիկներ, մինչև 20 տարեկան), այնպես էլ Աշխարհի պատանեկան առաջնությանը (աղջիկներ, մինչև 16 տարեկան)։ Առաջինում նա զբաղեցրել է 54-րդ տեղը 98 մասնակիցներից՝ մոտ լինելով իր 57-րդ նախնական դասավորությանը։ Իսկ պատանեկան առաջնությունում նա հանդես է եկել իր սպասվածից ցածր՝ զբաղեցնելով 59-րդ տեղը 90 մասնակիցներից՝ նախնական 30-րդ դասավորման փոխարեն, ինչի հետևանքով նրա վարկանիշը իջել է 2000-ից։

2018 թվականի վերջում արձանագրված վարկանիշային անկումից հետո Կրամլինգը 2019 թվականին կարողացել է վերականգնել կորցրած միավորների մեծ մասը՝ հոկտեմբերին հասնելով տարվա առավելագույն՝ 2164 վարկանիշին։ Նրա տարվա լավագույն մրցաշարը  եղել է Եվրոպայի երիտասարդական առաջնությունը Մինչև 18 տարեկան աղջիկների դիվիզիոնի 33-րդ դասակարգվածը լինելով՝ Կրամլինգը զբաղեցրել է 13-րդ տեղը։ Տարվա նրա լավագույն մրցաշարը Եվրոպայի պատանեկան առաջնությունն է եղել։ Լինելով աղջիկների մինչև 18 տարեկանի բաժնում՝ Կրամլինգը զբաղեցրել է 13-րդ տեղը՝ հավաքելով 5½ միավոր 9 հնարավորից և ավելացնելով 103 վարկանիշային միավոր։ Այդ մրցաշարում նրա լավագույն հաղթանակը եղել է ադրբեջանցի Կանանց ՖԻԴԵ-ի վարպետ Գովհար Բեյդուլլաևայի նկատմամբ, որի վարկանիշը եղել է 2307։

Կրամլինգը մասնակցել է 2019 և 2021 թվականների Եվրոպայի թիմային շախմատի առաջնություններին։ 2019 թվականին նա խաղացել է երրորդ տախտակի վրա՝ իր մոր և Էլինոր Ֆրիսկից հետո, իսկ 2021 թվականին կրկին հանդես է եկել պահեստային տախտակի վրա։ Անհատական առումով նա ավելի հաջող է հանդես եկել 2021 թվականին՝ հավաքելով 3 միավոր 5 հնարավորից և ավելացրել 22 վարկանիշային միավոր։

Կրամլինգը հրաժարվել է մասնակցել 2018 թվականի Բաթումիի Շախմատի օլիմպիադային, քանի որ նրա մայրը չի ընդգրկվել թիմի կազմում։ Պիան իր հերթին որոշել է չմասնակցել այն բանից հետո, երբ Շվեդիայի շախմատի ֆեդերացիայի ղեկավար Անդերս Վենգհոլմը կանանց հավաքականի ավագ չէ նշանակել Խուան Բելոն Լոպեսին։

## 2020 թվականից հետո
2020 թվականից սկսած Աննա Կրամլինգը մասնակցել է համեմատաբար քիչ մրցումների։ Դա պայմանավորված է եղել թե՛ նրա ուղիղ եթերների գործունեության ակտիվացմամբ, թե՛ COVID-19 համավարակով, որի պատճառով զգալիորեն նվազել էր դասական (օֆլայն) շախմատային մրցաշարերի թիվը։ 2022 թվականի սեպտեմբերին Կրամլինգը ներկայացրել է Շվեդիան (իր մոր՝ Պիայի հետ) 2022 թվականի շախմատի օլիմպիադայում, որը տեղի է ունեցել Հնդկաստանի Չեննայ քաղաքում։ Նա խաղացել է երրորդ տախտակի վրա՝ մասնակցելով 11 տուրից 10-ին, որոնց ընթացքում տարել է 3 հաղթանակ և գրանցել 4 ոչ-ոքի։ 2023 թվականի նոյեմբերի 10-ից 21-ը Կրամլինգը մասնակցել է Եվրոպայի թիմային շախմատի առաջնությանը՝ Շվեդիայի կանանց հավաքականի կազմում։ Թիմը մրցաշարը ավարտել է 22-րդ հորիզոնականում՝ 32 հավաքականների շարքում։ Լինելով թիմի ամենաբարձր վարկանիշ ունեցող խաղացողը՝ Կրամլինգը հանդես է եկել առաջին տախտակի վրա՝ գրանցելով 5 հաղթանակ, 2 ոչ-ոքի և 2 պարտություն, ընդհանուր առմամբ հավաքելով 6 միավոր 9 հնարավորից։

2022 թվականին Կրամլինգը հանդես է եկել երրորդ տախտակի վրա՝ Շախմատի 44-րդ օլիմպիադայում, որտեղ անհատական հաշվարկով գրանցել է 5 միավոր 10 հնարավորից (+3 −3 =4), ինչի արդյունքում նրա մրցաշարային կատարողական վարկանիշը  կազմել է 2099։

## Խաղաոճ
Կրամլինգը սպիտակ խաղաքարերով նախընտրում է 1.d4 քայլը՝ թագուհու զինվորի սկզբնախաղ։ Ըստ նրա՝ իր խաղաոճը միավորում է մոր սկզբնախաղի և հոր ագրեսիվ ոճերը։ 

## Կրամլինգի ներկայացրած սկզբնախաղ
2023 թվականին Կրամլինգը ներկայացրել է շախմատային նոր սկզբնախաղ, որն անվանել է «Կովը» ()։ Դա 19-րդ դարի հոլանդացի շախմատիստ Մարտեն վան Կրույսի անունը կրող «Կրույսի սկզբնախաղ» տարբերակն է, որը կարելի է խաղալ թե՛ սպիտակ, թե՛ սև քարերով։ Այս սկզբնախաղը բնութագրվում է նրանով, որ սպիտակները խաղը սկսում են 1.e3, 2.d3, 3.Ձe2, 4.Ձd2, 5.Ձb3 և 6.Ձg3 քայլերով՝ անկախ նրանից, թե սևն ինչ պատասխան քայլ է կատարում։ 2024 թվականի մարտին «chess.com» կայքն այս սկզբնախաղի տարբերակներից մեկն ավելացրել է իր կողմից ճանաչված սկզբնախաղերի ցանկում։

2024 թվականի մարտի 15-ին՝ Ռեյկյավիկի բաց առաջնության առաջին տուրում, Կրամլինգը պարտվել է գրոսմայստեր Պլատոն Գալպերինին, որը հենց նրա դեմ կիրառել է «Կովը» սկզբնախաղը։ Դա առաջին դեպքն է, երբ Կրամլինգը դասական շախմատային մրցաշարում հանդիպել է իր իսկ ստեղծած սկզբնախաղին։
## Վարկանիշի փոփոխություն

## Ծանոթագրություններ

## Արտաքին հղումներ

*Twitch-ի էջը
* 
* 

Կատեգորիա:Իսպանացիներ
Կատեգորիա:Յություբերներ
Կատեգորիա:Շախմատային օլիմպիադաների մասնակիցներ
Կատեգորիա:Շախմատի գրոսմայստերներ
Կատեգորիա:Շվեդ շախմատիստներ
Կատեգորիա:Շվեդներ